<classify> RAIS John Magufuli ameeleza kutoridhishwa na utendaji wa Wizara ya Mambo ya Nje na Ushirikiano wa Afrika Mashariki na ile ya Maliasili na Utalii.Kwa mujibu wa Rais Magufuli, utendaji na shughuli katika wizara hizo hauendi kama alivyotegemea au inavyotakiwa.Hivyo amewataka viongozi na watendaji wa wizara hizo kwenda kukaa na kurekebisha mambo yaende kama yanavyotarajiwa kuwa katika wizara hizo kwa maslahi ya taifa.Rais Magufuli aliyasema hayo wakati wa hafla ya kumuapisha Dk Damas Ndumbaro kuwa Naibu Waziri wa Mambo ya Nje na Ushirikiano wa Afrika Mashariki, Ikulu jijini Dar es Salaam.Dk Ndumbaro ambaye ni Mbunge wa Songea Mjini mkoani Ruvuma, aliteuliwa kuchukua nafasi ya Dk Suzan Kolimba ambaye uteuzi wake ulitenguliwa Septemba 26, mwaka huu.Akizungumza baada ya kumuapisha Dk Ndumbaro, Rais Magufuli alimueleza kuwa anataka aende wizara hiyo muhimu kwa taifa kufanya kazi kwa kile alichoeleza kutoridhishwa na utendaji wa wizara hiyo.Sambamba na hilo, alimtaka Katibu Mkuu wa Wizara ya Maliasili na Utalii, Profesa Adolf Mkenda kwenda kufanya kazi kwa umakini, kwa kile alichomueleza kunusurika kuondolewa madarakani.Profesa Mkenda anachukua nafasi ya Meja Jenerali Gaudence Millanzi ambaye amestaafu utumishi wa umma.Profesa Mkenda alikuwa Katibu Mkuu wa Wizara ya Mambo ya Nje na Ushirikiano wa Afrika Mashariki, lakini Rais Magufuli alifanya mabadiliko na kumhamishia Maliasili na Utalii na kumhadharisha kuwa alikuwa anamuondoa lakini amesalimika baada ya kuona kuna nafasi nyingine anaweza kumpa.Mimi badala ya kukupongeza Ndumbaro, nakuonea huruma, nataka uende ukafanye kazi. Muda mrefu wizara hii ya Mambo ya Nje hainifurahishi, yaani mambo yake hayaendi sana... sijui wakurugenzi wengi wako dhaifu au wanafanya kazi kwa mazoea, alisema Rais Magufuli.Alisema anayazungumza hayo kwa uwazi na kuwa siku akiamua kumtumbua asishangae.Kwa mujibu wa Rais, viongozi wa wizara hiyo wanatembea sana, kwa kile alichoeleza ni lazima Waziri asafiri nchi za nje kwa kuwa amekuwa akimtuma na kwa msingi huo, Naibu Waziri akibaki anatakiwa kusimamia shughuli zote za wizara.Alimtaka Dk Ndumbaro kwa nafasi yake hiyo kusimamia vizuri mambo yaende na si kuongozwa na wakurugenzi mambo yao yaende.Jitahidi kufanya kazi vizuri. Kwa sababu mambo yalikuwa hayaendi ndiyo maana nikamtoa Naibu Waziri na Katibu Mkuu Profesa Nkenda, tena Profesa wa Uchumi, nilikuwa nimemtoa kabisa, lakini nikaona kuna nafasi Wizara ya Maliasili nikaona nikupeleke, bila hivyo ilikuwa ndiyo mwisho, amesema Rais Magufuli.Amesema Profesa Mkenda ni mchumi mzuri hivyo matarajio yake atakwenda kuweka mambo sawa Maliasili na Utalii kwani nako mambo yake yamekuwa hayaendi vizuri. Utalii unachangia asilimia 17 ya Pato la Ndani la Taifa.Nimekupeleka huko kwa sababu ni mchumi na mtaalamu wa mambo mengine, ukatumie utaalamu wako wa uchumi ili mapato yaweze kuongezeka... nazungumza kwa uwazi, ili siku nikitumbua usishangae, na siku hizi silipendi neno kutumbua, lakini sina budi kwa sababu mambo yamekuwa hayaendi, alimueleza Profesa Mkenda.Alisema ana matumaini atakwenda kufanya mabadiliko kwani wizara hiyo imekuwa pia ikifanya mambo ya hovyo.Sekta hii inachangia asilimia 17 ya Pato la Ndani, mambo siyo mazuri, Katibu Mkuu aliyekuwepo alijitahidi, lakini hakufikia kiwango nilichotaka. Tuna asilimia 32.5 ya hifadhi za taifa, tunafanya hivyo kutambua umuhimu wa sekta hii muhimu kwa nchi yetu, amesema Rais Magufuli.Kwa mujibu wa Rais, mwaka huu, hifadhi za taifa tano zitatangazwa katika Gazeti la Serikali zitambulike. Alisema hatua hiyo ni kuonesha jinsi Tanzania ilivyo mwanamazingira wa kweli.Amemtaka Katibu Mkuu Mkenda kwenda kusimamia sheria na kuhakikisha uchumi wa Taifa unakuwa kupitia utalii.Akizungumzia zaidi Wizara ya Mambo ya Nje na Ushirikiano wa Afrika Mashariki, alimueleza Naibu Waziri huyo kuwa kama ataona kuna maeneo yanahitaji kufanyiwa marekebisho, awasiliane na Waziri wake wachukue hatua.Ametoa mfano kwamba wapo wakurugenzi wamekaa muda mrefu na kwamba ikibidi waondolewe. Aidha, amesema Wizara hiyo ni lango la uhusiano na nchi nyingine za nje. Alisema kama Naibu Waziri asipokuwa makini, mabalozi wanaoiwakilisha Tanzania nje ya nchi watawachezea.Amewataka wafanyakazi wa wizara hizo kusaidiana na viongozi kutimiza malengo ya taifa ndani na nje ya nchi.Nataka mabalozi wetu wawe wanaleta ripoti kuanzia sasa, ikifika nusu mwaka balozi hajaeleza lolote wajiandae kurudi. Kama kuna balozi atakwenda kule kunywa wine mvinyo miezi sita bila ya kufanya kazi ajiandae. Wizara hii ina mambo ya ajabu sana. Kuna tatizo lingine tumekuwa hatuwapi ushirikiano ili wafanye kazi.Mfano Balozi wetu wa China, Kairuki Mbelwa ameandika barua 24, lakini kajibiwa mbili tu, haya mambo yote nayafahamu, alisema Rais Magufuli.Akizungumza baada ya kuapishwa, Dk Ndumbaro alimshukuru Rais Magufuli kwa kumteua kushika wadhifa huo na aliahidi kuchapa kazi kwa juhudi na maarifa hasa kwa kuzingatia mwelekeo wa Serikali ya Awamu ya Tano inayosisitiza kulinda heshima ya Tanzania kwa mataifa mbalimbali duniani, na kuitekeleza vizuri zaidi diplomasia ya uchumi.  <topic>: KITAIFA 